Rússneska sendiráðið á Íslandi segist ekki hafa vitneskju um hvaða níu Íslendingar eru á svörtum lista rússneskra stjórnvalda. Talsmaður sendiráðsins segir að það hafi verið viðbúið að íslenskir ríkisborgarar yrðu beittir refsiaðgerðum. Utanríkisráðherra segir að þetta hafi engin áhrif á stefnu íslenskra stjórnvalda.
Rússneska utanríkisráðuneytið tilkynnti á vef sínum í gær að gripið hefði verið til aðgerða gegn samtals 31 ríkisborgara Noregs, Færeyja, Grænlands og Íslands, þar af níu Íslendingum og að þeir fái ekki vegabréfsáritun til Rússlands. Fólkið er ekki nafngreint, en þar segir að þessar aðgerðir beinist gegn þingmönnum, ráðherrum, fólki úr viðskiptalífinu og fræðasamfélaginu, fjölmiðlafólki og opinberum persónum sem hafi haldið á lofti and-rússneskum málflutningi.
Ivan Glinkin er upplýsingafulltrúi rússneska sendiráðsins.
You know, we don´t have this information yet regarding those people
Do the people on the list know that they are on the list? I don´t think so. Not yet.
Glinkin segir sendiráðið ekki hafa upplýsingar um hverjir Íslendingarnir níu séu og að þeir hafi ekki verið látnir vita af því að þeir séu á listanum. Hann segir að rússneska þingið, dúman þurfi að lögfesta listann og þá verði nöfnin gerð opinber. Hann segir að sendiráðið hér á landi hafi ekki lagt til hverjir voru settir á listann, en segir að það fylgist, rétt eins og önnur sendiráð, með því hvernig umræðan sé.
As any embassy, we are of course collecting information that the foreign ministry know, about the .. in Iceland, but the decicion was fully made in the Russian government.
Glinkin segir að íslensk stjórnvöld hafi nú þegar beitt refsiaðgerðum gegn mörg hundruð rússneskum ríkisborgurum og fyrirtækjum Íslendingar hafi því mátt búast við því að svarað yrði í sömu mynt og frekari aðgerða sé að vænta:.
After this personal sanctions there will be also sectoral sanctions in the future
Ekki náðist í Þórdísi Kolbrúnu Reykfjörð Gylfadóttur utanríkisráðherra vegna málsins, en í færslu á facebooksíðu sinni segir hún að þetta útspil hafi ekki minnstu áhrif á stefnu íslenskra stjórnvalda. Henni þyki ekki ósennilegt að ýmsum á listanum þyki upphefð af því að vera þar, sé hún þar sjálf kippi hún sér ekki upp við það.
Utanríkisráðherra segir ákvörðun rússneskra stjórnvalda, um að setja níu íslenska ríkisborgara á svartan lista, ekki hafa nein áhrif á stefnu íslenskra stjórnvalda. Talsmaður sendiráðs Rússa hér á landi segir þetta hafa verið viðbúið, frekari aðgerða sé að vænta.